കഞ്ചാവ് ലഹരിയില് ഹോട്ടല് മുറിയില് യുവാക്കളുടെ പാട്ടും നൃത്തവും ചോദ്യം ചെയ്ത ജീവനക്കാര്ക്ക് നേരെ ആക്രമണവും കോട്ടയം: കോട്ടയം ദേവിന ഹോട്ടെലില് കഞ്ചാവ് ലഹരിയില് യുവാക്കളുടെ ആക്രമം. ലഹരി ഉപയോഗിച്ച് പരിസരബോധം മറന്ന യുവാക്കള് പാട്ടും നൃത്തവും നടത്തുകയായിരുന്നു. എന്നാല് ഇത് ചോദ്യം ചെയ്ത ഹോട്ടല് ജീവനക്കാര്ക്ക് നേരെ ആക്രമണം നടത്തിയത് പ്രശ്നം വഷളാക്കി. ജീവനക്കാര് ചോദ്യം ചെയ്തതില് പ്രതിഷേധിച്ച് ഭക്ഷണം കഴിച്ചുകൊണ്ടിരുന്നവരുടെ പ്ലേറ്റ് എടുത്തെറിഞ്ഞ് ഹോട്ടലിന്റെ മുന്വശത്തെ ചില്ല് യുവാക്കള് പൊട്ടിക്കുകയും ചെയ്തു. ഇന്നലെ രാത്രിയോടെയാണ് സംഭവം. സംഭവത്തെ കുറിച്ച് ജീവനക്കാര് പറയുന്നത്: 3 യുവാക്കള് ഹോട്ടലിലെ മുറിയില് കയറി നടത്തിയ പാട്ടും നൃത്തവും ബുദ്ധിമുട്ടായതോടെ തങ്ങള് അത് ചോദ്യം ചെയ്തു. ഇതോടെ പ്രകോപിതരായ യുവാക്കള് അസഭ്യം പറയുകയും ആക്രമണം നടത്തുകയുമായിരുന്നു. പിന്നീട് സമീപ മുറിയില് ഭക്ഷണം കഴിച്ചുകൊണ്ടിരുന്നവരുടെ പ്ലേറ്റ് എടുത്തെറിയുകയും ചെയ്തു. അതിഥിത്തൊഴിലാളിയെ കയ്യേറ്റം ചെയ്തു. യുവാക്കള് കസേര ഉയര്ത്തി ആക്രമിക്കാന് നടത്തിയ ശ്രമത്തില്നിന്നു തങ്ങള് ഒഴിഞ്ഞുമാറിയതിനാല് പരിക്കേറ്റില്ല. ഇവരുടെ ആക്രമണം അരമണിക്കൂറോളം നീണ്ടുനിന്നു. ആക്രമണത്തിനുശേഷം പോയ യുവാക്കള് പിന്നീട് ഓട്ടോയില് എത്തി ഹെല്മറ്റ് വലിച്ചെറിയുകയായിരുന്നു. ഇതോടെയാണ് ഹോട്ടലിന്റെ മുന്വശത്തെ ചില്ല് പൊട്ടിയതെന്നും ജീവനക്കാര് പറയുന്നു. അതേസമയം ഹോട്ടലിനു മുകളിലത്തെ നിലയിലെ ലോഡ്ജില് നേരത്തേ താമസിച്ചിരുന്ന യുവാക്കളില് 3 പേരാണ് ആക്രമണം നടത്തിയതെന്നാണ് ഹോട്ടല് ജീവനക്കാര് പറയുന്നത്. യുവാക്കളുടെ ആക്രമണ ദൃശ്യം ഹോട്ടലിലെ സിസിടിവിയില് പതിഞ്ഞിട്ടുണ്ട്. സംഭവത്തില് ഈസ്റ്റ് പൊലീസ് പരിശോധന നടത്തി അന്വേഷണം ആരംഭിച്ചു.